Марко Ганчев
Песен за Ал Купоне

chitanka.info

Целия стол се уплаши от мойта особа

подир толкова филми а ла Ал Капоне,

когато си бръкнах във джоба

да си купя за утре купони.

С какво не ги успокоявах, с какво не?

То се знае, им викам, че Ал Капоне

не е ял на стол с купони, о, не!

А пък аз общо взето

всеки ден на обяд

съм си тука в мазето,

дето е нашата столова,

която, разбира се, от това

няма общо с подземния свят.

Да не са глупави алкапоните

да оставят следи по купоните!

Мафията не се гощава

в обществена столова

не за друго, а затова.

Стола даже я отвращава.

Нито убити натръшках, нито ранени,

само следващия побутнах със кутре:

моля, който стои зад мене,

да си купи купони за утре!

Ужким се поуспокоиха,

ужким залата стана тиха,

ако изключим сърбането на боба,

като включим и мойта особа.

Но усещам, че се налага

да добавя веднага

с риск и да се задавя,

на тая уплашена столова

горе-долу това:

я недейте да се тормозите

толкова от мафиозите

и от техните нахакани мутри:

ще вилнеят те само днес,

ех, да кажем дори и нощес,

но те нямат купони за утре!

1982

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.